Claude François Bidal (1665-1743) va ser marqués d'Asfeld i general francés nomenat mariscal de França en 1734. D'Asfeld fou un destacat militar borbònic en la Guerra de Successió. Va participar de manera decisiva en la victòria borbònica del 25 d'abril de 1707 en la batalla d'Almansa i va dirigir el setge i assalt de Xàtiva. Després de la batalla, D'Asfeld s'havia dirigit amb una columna de 9.000 hòmens a la segona ciutat del Regne, on després d'assetjar-la des de principis de maig va aconseguir penetrar-hi el dia 24 i la rendició total el dia 6 de juny perdent en total 500 hòmens i tenint molts ferits. Arran d'aquest entrebanc imprevist (tenint en compte que València s'havia rendit el dia 8 de maig sense resistència) es considera a D'Asfeld un dels principals responsables de l'ordre de cremar Xàtiva. Participà també en el setge i assalt d'Alacant i es convertí en Comandant General de València en substitució de Berwick. Aquest càrrec el va exercir amb crueltat i de fet se li atribuïx la frase: «No hay en València suficientes árboles para colgar a todos los traidores». Més tard estigué també en l'atac a Tortosa, a Mallorca i en el setge de Barcelona. En 1734 va ser elegit per substituir Berwick en el setge de Philippsbourg a qui una bala de canó havia decapitat. El mateix any va ser nomenat mariscal de França.